ควบไปก่อน
&#8220;ฝากให้เราช่วยดูแล&#8221; แต่จนแล้วจนรอดผ่านมาอีกปี ธนาคารกสิกรไทยก็ยังฝากเก้าอี้ตำแหน่งเอ็มดีไว้ในอ้อมใจผู้บริหารรายใดไม่ได้สักราย
2 ม.ค. 2556

“ฝากให้เราช่วยดูแล” แต่จนแล้วจนรอดผ่านมาอีกปี ธนาคารกสิกรไทยก็ยังฝากเก้าอี้ตำแหน่งเอ็มดีไว้ในอ้อมใจผู้บริหารรายใดไม่ได้สักราย
เหมือนตำแหน่งนี้มีมนต์ขลัง ตั้งแต่ “ประสาร ไตรรัตน์วรกุล” อดีตกรรมการผู้จัดการ ได้เป็นผู้ว่าการธนาคารแห่งประเทศไทย (ธปท.) คนปัจจุบัน งานหนักก็ยังตกในมือ “บัณฑูร ล่ำซำ” ที่ควบทั้งตำแหน่งประธานเจ้าหน้าที่บริหารและกรรมการผู้จัดการ ส่วน 4 ภูมิ ก็ยังแบ่งงานกันทำทั้ง สมเกียรติ ศิริชาติไชย ปรีดี ดาวฉาย ธีรนันท์ ศรีหงส์ และกฤษฎา ล่ำซำ ในตำแหน่งรองกรรมการผู้จัดการอาวุโส
วงในบอกว่า บอร์ดแบงก์ลงความเห็นว่าคนที่เหมาะสมที่สุด คือ กฤษฎา ไม่ใช่เพราะนามสกุลล่ำซำ แต่เพราะดูแล้วครบเครื่อง รอบด้าน เหมาะสมที่สุด แต่ กฤษฎา อยากให้เวลากับครอบครัวมากขึ้น จึงเบี่ยงบ่ายไม่เอา ไม่รับตำแหน่ง 
จนเวลาล่วงจากปีมังกรทองมาเป็นปีงูเล็ก ก็ยังหาคนมานั่งตำแหน่งนี้ไม่ได้ คุณปั้น บัณฑูร ก็ควบ 2 ตำแหน่งต่อไปก่อนนะขอรับพี่ใหญ่ น้องกลาง น้องเล็ก ไม่มีใครอยากกอดเก้าอี้ตัวนี้สักคน แม้ในแวดวงเหมือนรู้เป็นแกวว่าธุรกิจของทายาทก็ต้องให้คนในตระกูลเดียวกัน “กฤษฎา ล่ำซำ” เป็นคนดูแล แต่คนหนุ่มกฤษฎา กลับไม่ต้องการรับภาระอันหนักอึ้งนี้ไว้ ซ้ำอยากถอยฉากจากธุรกิจให้เวลากับครอบครัวซะด้วยซ้ำ
ทั้งที่ บัณฑูร เกริ่นกับผู้สื่อข่าวตั้งแต่ปี 2554 ไว้ว่า อย่างไรเสียก่อนหมดปี 2555 น่าจะได้ชื่อเอ็มดีตัวจริง แต่จนแล้วจนรอดตำแหน่งนี้ก็ต้องแขวนพ่วงท้ายโดยบัณฑูรเป็นแม่ทัพใหญ่ ไม่มีชื่อใดเล็ดลอดออกมา
มาลุ้นกันว่า 2556 บัณฑูรจะตื้อกฤษฎาให้เปลี่ยนใจได้หรือไม่ เพราะตำแหน่งนี้อย่างไรก็ต้องคนในไม่ใช่คนนอก